水深叹
王纶 (Yuan)
至正十年夏，四月戊戌吉。皇帝诏四方，夙夜靡暇逸。兴利与除害，守令宜怵怵。江南水深荡，租税无所出。官府议除豁，生民务存恤。松江素污下，川陌流汩汩。惜哉郡太守，民情固沉匿。茫茫修竹乡，卑湿难具述。只如来字围，积涝恒数尺。归附八十年，未始睹颖栗。胡为吝一言，岁縻六百石。省宪虽至明，蔽隐不容诘。呜呼皇天后土皆白日，何独使我寘此幽暗室。有食不令充我饥，有药那得疗我疾。皂胥自此从隳突，妻子何时免啾唧。繄太守兮民之父母，盍自省兮尔俸尔秩。纵然民命不尔忧，奚为王言弃如嫉。九重阊阖虽深密，民瘼民冤极纤悉。尔居郡县亲目击，忍听咨嗟起蓬荜。巨泖崩堤汇为一，雨不崇朝先汎溢。荒蒲衰苇风瑟瑟，尔亦何难究其寔。掊民聚敛非仁术，财聚民离果谁失。欺君不容诛，戕民有常律。我民一何苦，尔见一何执。君恩宽厚难再得，再拜仰天长太息。